Taavi Rõivas  
Valitsuse moodustaja, Reformierakond

Sven Mikser  
Sotsiaaldemokraatliku Erakonna esimees

**Avatud valitsemise partnerluse koordineerimine**

Austatud valitsusliidu moodustajad,

Pöördume Teie poole ettepanekuga leppida kokku, kes valitsuse liikmetest juhib riigi tasandil Eesti osalemist rahvusvahelises avatud valitsemise partnerluse protsessis ja kuidas korraldada selles valdkonnas koostöö erinevate ministeeriumide vahel. Teatavasti ühines Eesti 2012. aasta aprillis [Open Government Partnership](http://www.opengovpartnership.org/) initsiatiiviga, mis seab eesmärgiks läbipaistva, ühiskonda kaasava ja ausa valitsemise kasutades infoühiskonna loodud võimalusi. Nende eesmärkide elluviimiseks võtavad initsiatiiviga liitunud riigid kohustuse edasi arendada avatud valitsemist konkreetsete siseriiklike tegevuskavade alusel, mis töötatakse välja valitsuse ja valitsusväliste partnerite koostöös. Tänaseks on avatud valitsemise partnerlusega ühinenud 63 riiki.

Toetades igati Eesti liitumist avatud valitsemise partnerluse protsessiga, asutasid vabaühendused 2011. aasta sügisel avatud valitsemist toetava võrgustiku, et olla valitsusele konstruktiivseks partneriks nii tegevuskava ettevalmistamisel kui ka selle täitmisel. Juba liitumiseks vajaliku tegevuskava koostamisel tõstatasime küsimuse avatud valitsemise siseriikliku protsessi juhtimisest ja koordineerimisest, pöördudes selle küsimusega nii peaministri, välisministri kui ka justiitsministri poole. Kõik meie pingutused selguse saamiseks on seni jäänud tulemusteta.

Praeguseks oleme jõudnud olukorda, kus mitmed Eesti esimesse tegevuskavva lülitatud konkreetsed eesmärgid on täitmata (vt [raportit](http://www.opengovpartnership.org/country/estonia/progress-report/report)) ning uue, käesoleva aasta aprilli lõpuks valmima pidanud tegevuskava koostamisega pole valitsus veel alustatud. Selline olukord on lubamatu.

Me tervitame koalisiooniläbirääkimistelt edastatud sõnumit, et loodav valitsusliit tahab olla senisest kaasavam ja avatum. Loodame, et viite selle lubaduse ellu konkreetsete tegudega.

Uuendusmeelsust ja edu soovides,

Vabaühenduste avatud valitsemise partnerluse võrgustik

Arengukoostöö Ümarlaud, Avatud Eesti Fond, Domus Dorpatensis, Eesti Inimõiguste Keskus, Eesti Interneti Kogukond, Eesti Koostöö Kogu, e-Riigi Akadeemia, Inimõiguste Instituut, Korruptsioonivaba Eesti, MTÜ Linnalabor, Open Data Estonia, Poliitikauuringute Keskus Praxis, Teenusmajanduse Koda ja Vabaühenduste liit EMSL.

Kontaktisik:  
Liia Hänni   
Vabaühenduste AVP võrgustiku koordinaator  
+372 512 7316  
[liia@ega.ee](mailto:liia@ega.ee)   
[www.avatudvalitsemine.ee](http://www.avatudvalitsemine.ee)